Na temelju članka 3. i članka 6. stavak 2. Zakona o plaćama u lokalnoj i područnoj (regionalnoj) samoupravi („Narodne novine“, broj 28/10) te članka 34. Statuta Općine Unešić („Službeni vjesnik Šibensko–kninske županije“, broj 05/18 i 07/08), a na prijedlog općinskog načelnika, Općinsko vijeće Općine Unešić, na 15. sjednici održanoj dana 29. listopada 2020. godine, donijelo je

O D L U K U

o plaćama općinskog načelnika i njegovog zamjenika

i njihovim naknadama za rad ako dužnost obnašaju

bez zasnivanja radnog odnosa

Članak 1.

Ovom odlukom određuju se osnovica i koeficijent za obračun plaća općinskog načelnika i njegovog zamjenika i njihove naknade za rad ako dužnost obnašaju bez zasnivanja radnog odnosa.

Članak 2.

Plaće općinskog načelnika i njegovog zamjenika i naknade za rad općinskog načelnika i njegovog zamjenika ako dužnost obnašaju bez zasnivanja radnog odnosa utvrđuju se na način da se osnovica za obračun plaće, odnosno naknade za rad, množi s pripadajućim koeficijentom.

Osnovica za obračun plaća odnosno naknada za rad, sukladno stavku 1. ovog članka, je osnovica za izračun plaće državnih dužnosnika, prema propisima kojima se uređuju obveze i prava državnih dužnosnika.

Članak 3.

Općinskom načelniku i njegovom zamjeniku koji dužnost obnašaju profesionalno utvrđuje se pripadajući koeficijent za obračun plaća:

1. za općinskog načelnika………………..….. 2,80

2. za zamjenika općinskog načelnika…………2,35.

Plaće općinskog načelnika i njegovog zamjenika koje čine umnožak koeficijenata i osnovice za izračun plaće, uvećavaju se za 0,5% za svaku navršenu godinu radnog staža, ali ukupno najviše za 20%.

Članak 4.

Općinskom načelniku i njegovu zamjeniku koji dužnost obnašaju bez zasnivanja radnog odnosa utvrđuje se pripadajući koeficijent za obračun naknade:

1. za općinskog načelnika…………………….1,38

2. za zamjenika općinskog načelnika…..…….1,17.

Članak 5.

Ako bi plaća općinskom načelniku, bez uvećanja na radni staž, dosegla razinu ograničenja iz članka 4. stavka 1. crte 5., ili u masi plaća zaposlenih, sukladno članku 14., 15., i 16. Zakona o plaćama u lokalnoj i područnoj (regionalnoj) samoupravi („Narodne novine“, broj 28/10), na prvoj dosegnutoj razini ograničenja osnovica za izračun plaće se zamrzava do visine koja množenjem s pripadajućim koeficijentom daje dosegnuto ograničenje.

Osnovica za izračun plaće općinskom načelniku koja množenjem s pripadajućim koeficijentom daje izračun plaće do dosegnutog ograničenja iz stavka 1. ovog članka, primjenjuje se i za izračun drugih plaća i naknada propisanih ovom Odlukom.

Članak 6.

Dnevnice za službena putovanja i ostale troškove općinski načelnik i njegov zamjenik ostvaruju sukladno nastalim troškovima i važećim propisima.

Članak 7.

Pojedinačna rješenja o visini plaće, odnosno naknade za rad općinskog načelnika i njegovog zamjenika, donosi pročelnik Jedinstvenog upravnog odjela Općine Unešić.

Protiv rješenja iz stavka 1. ovoga članka žalba nije dopuštena, ali se može pokrenuti upravni spor u roku od 30 dana od dana dostave rješenja.

Sredstva za provedbu ove odluke osiguravaju se u Proračunu Općine Unešić, a njihovu isplatu vrši Jedinstveni upravni odjel – računovodstvena služba temeljem donesenih rješenja.

Članak 8.

Stupanjem na snagu ove Odluke prestaje važiti Odluka o plaćama općinskog načelnika i njegova zamjenika i njihovim naknadama ako dužnost obnašaju bez zasnivanja radnog odnosa („Službeni vjesnik šibensko-kninske županije“, broj 12/13).

Članak 9.

Ova Odluka stupa na snagu osmog dana od dana objave u „Službenom vjesniku Šibensko-kninske županije“.

KLASA: 120-02/20-01/01

URBROJ: 2182/07-01-20-2

Unešić, 29. listopada 2020.

 OPĆINSKO VIJEĆE

 OPĆINE UNEŠIĆ

 PREDSJEDNIK

 Ante Božić, v.r.